Mestské zastupiteľstvo v Košiciach uznesením č. 269/2012  na svojom XI. rokovaní dňa 23. apríla 2012 Podľa § 10 ods. 3 písm. b) zákona č. 401/1990 Zb. o meste Košice a § 6 ods. 2 písm. b) a § 39b ods. 1 písm. b) Štatútu mesta Košice ustanovuje

Pravidlá 
prenajímania bytov vo vlastníctve mesta Košice v hybridných domoch

P R V Á     Č A S Ť  

Z Á K L A D N É    U S T A N OV E N I A

§ 1
Vymedzenie pôsobnosti

(1)	Tieto pravidlá upravujú podmienky a postup pri prenajímaní bytov vo vlastníctve mesta v hybridných domoch.

     (2) Byty vo vlastníctve mesta v hybridných domoch nie sú určené na sociálne bývanie. Nakladanie s bytmi určenými na sociálne bývanie sa riadi osobitnými predpismi.1)

     (3) Správu bytov vo vlastníctve mesta v hybridných domoch vykonáva Bytový podnik mesta Košice, s. r. o. (ďalej len „správca“).

§ 2 
Vymedzenie pojmov

     Pre účely týchto pravidiel 
a) voľnými bytmi vo vlastníctve mesta v hybridných domoch sú prázdne byty vo vlastníctve  mesta v hybridných domoch,  

b)	užívanými bytmi vo vlastníctve mesta v hybridných domoch sú byty vo vlastníctve mesta v hybridných domoch, ku ktorým zanikol nájomný vzťah výpoveďou z nájmu bytu podľa § 711 ods. 1 písm. d) Občianskeho zákonníka z dôvodu neplatenia nájomného alebo úhrad za plnenia poskytované s užívaním bytov vo vlastníctve mesta v hybridných domoch a ostali naďalej užívané výlučne pôvodnými nájomcami, pokiaľ  nemajú vlastný byt. 

 ________________________ 
1) Napr. § 21 a § 22 zákona č. 443/2011 Z. z. o dotáciách na rozvoj bývania a o sociálnom bývaní, VZN č. 44/1999 Pravidlá prenajímania malometrážnych bytov pre dôchodcov na území mesta Košice (pravidlá prenajímania malometrážnych bytov) a VZN č. 61/2002o pravidlách určovania poradia uchádzačov o sociálne byty mesta Košice a pravidlách ich prenajímania (pravidlá prenajímania sociálnych bytov).
- 2 -

D R U H Á   Č A S Ť 

P R E N A J Í M A N I E    B Y T O V    V O    V L A S T N Í C T V E 
M E S T A    V    H Y B R I D N Ý C H    D O M O C H

Prvý  diel
Nájom voľných bytov vo vlastníctve mesta v hybridných domoch 

§ 3
Podmienky prenajímania voľných bytov 
vo vlastníctve mesta v hybridných domoch 

      (1) Voľný byt vo vlastníctve mesta v hybridnom  dome  môže byť   prenajatý   žiadateľovi
- fyzickej osobe staršej ako 18 rokov, ak on, resp. manžel manželka, druh družka, nie je vlastníkom alebo nájomcom rodinného domu, bytu alebo inej nehnuteľnosti určenej na trvalé bývanie a nemá ani doživotné právo užívania takýchto nehnuteľností a
a)  po dobu dlhšiu ako tri roky má trvalý pobyt na území mesta Košice,
b)  nemá voči mestu Košice žiadne dlhy po lehote splatnosti, 
c)  príjem žiadateľa za posledné tri mesiace pred podaním žiadosti je minimálne vo výške jeden a pol násobku minimálnej mzdy stanovenej podľa osobitného predpisu2) (ďalej len „minimálna mzda“) a neprevyšuje štvornásobok minimálnej mzdy; v prípade ak domácnosť žiadateľa má aj druhého dospelého člena alebo ak ide o spoločný nájom manželov, ich  spoločný príjem za posledné tri mesiace je minimálne vo výške  jeden a pol násobku minimálnej mzdy  a maximálne vo výške šesť násobku minimálnej  mzdy, 
d) ak je byt vo vlastníctve mesta v hybridnom dome v nevyhovujúcom stave zaviaže sa, že do 34 mesiacov od uzavretia nájomnej zmluvy na vlastné náklady uvedie byt do užívaniaschopného stavu.

     (2) Osoby žijúce v spoločnej domácnosti sa môžu uchádzať o nájom len jedného bytu vo vlastníctve mesta v hybridnom dome pre spoločné bývanie. 

     (3) Byt vo vlastníctve mesta v hybridnom dome môže byť v nájme žiadateľa alebo v spoločnom nájme manželov.

________________________
2) § 2 zákona č. 663/2007 Z. z. o minimálnej mzde v platnom znení..

- 3 -

(4)	Manželia si podávajú žiadosť spoločne. Podmienky podľa ods. 1 musia mať splnené obidvaja manželia,  pričom podmienka podľa písm. c) sa považuje za splnenú aj vtedy, ak má príjem iba jeden z nich, pokiaľ príjem druhého spĺňa podmienky spoločného príjmu.

(5)	Na prenajatie bytu vo vlastníctve mesta v hybridných domoch podľa týchto pravidiel nie je právny nárok.

§ 4
Oznamovanie ponuky na nájom bytov 
vo vlastníctve mesta v hybridnom dome 

     (1) Mesto oznamuje ponuku na nájom bytov vo vlastníctve mesta v hybridnom dome v regionálnej tlači, na internetovej stránke a na svojej úradnej tabuli  po dobu najmenej 15 dní.  Oznámenie v regionálnej tlači musí obsahovať aspoň odkaz na miesto, kde sú zverejnené podmienky nájmu. 

     (2) V oznámení o podmienkach nájmu sa uvedie presná adresa bytu vo vlastníctve mesta v hybridnom dome, jeho rozloha, stav, výška nájomného, doba nájmu, prípadne ďalšie podmienky nájmu, ďalej obsah a náležitosti žiadosti určené v § 5, dátum dokedy môžu žiadatelia doručovať žiadosti a dátum, čas a miesto výberu žiadateľa, vrátane spôsobu výberu losovaním.   

§ 5
Náležitosti žiadosti o nájom voľného bytu
vo vlastníctve mesta v hybridnom dome

     (1) Žiadosť  o pridelenie bytu vo vlastníctve mesta v hybridnom dome do nájmu musí mať nasledovné náležitosti:
a)  meno, priezvisko, rodné meno, trvalý pobyt a dátum narodenia žiadateľa a všetkých osôb žijúcich s ním v spoločnej domácnosti a označenie ich vzťahu k žiadateľovi, rodinný stav žiadateľa,
b) čestné vyhlásenie, že žiadateľ a ani žiaden člen jeho spoločnej domácnosti nie je vlastníkom alebo nájomcom rodinného domu, bytu alebo inej nehnuteľnosti určenej na bývanie a nemá doživotné právo užívania takýchto nehnuteľností,
c)  bydlisko žiadateľa,
d)  adresu pre doručovanie zásielok, telefonický kontakt alebo email, 
e)  vyhlásenie, že žiadateľ nemá voči mestu Košice žiadne dlhy po lehote splatnosti,  
f)  potvrdenie o výške príjmu žiadateľa za posledné tri mesiace, ak má domácnosť druhého dospelého člena,  ktorý má príjem, potvrdenie o jeho príjme, ak nemá príjem čestné prehlásenie, že nemá príjem, v prípade spoločného nájmu manželov,  potvrdenie každého z nich alebo čestné vyhlásenie o tom, že jeden z nich nemá žiaden príjem, 
g)  ďalšie údaje určené mestom, ak sú potrebné na preukázanie, že žiadateľ spĺňa určené podmienky. 

- 4 -

     (2) Náležitosti žiadosti podľa ods. 1 sú súčasťou oznámenia o ponuke. Žiadateľ  preukazuje spĺňanie podmienok hodnovernými dokladmi. 

§ 6
Výber nájomcu voľného bytu
vo vlastníctve mesta v hybridnom dome

     (1) Mesto vyhodnotí splnenie podmienok u žiadostí doručených v lehote, ktorá bola určená v oznámení ponuky na nájom bytu vo vlastníctve mesta v hybridnom dome. V prípade neúplnej žiadosti upozorní žiadateľa na nedostatky a oznámi mu aj to, že ak nebudú odstránené najneskôr v určenej lehote, jeho žiadosť bude vyradená z výberu. Žiadatelia, ktorí nespĺňajú podmienky alebo najneskôr v určenej lehote pred výberom nájomcu, neodstránili nedostatky, na ktoré boli upozornení, budú vyradení  z výberu. 

     (2) Výber nájomcu zo žiadateľov, ktorí splnili podmienky, sa vykoná v čase určenom v oznámení  ponuky na nájom bytu vo vlastníctve mesta v hybridnom dome. Výber sa vykoná losovaním.   

§ 7
Uzatvorenie nájomnej zmluvy

     (1) S vybraným nájomcom uzatvorí mesto do 1 mesiaca od ukončenia výberu nájomnú zmluvu na určitý čas v trvaní troch rokov. V prípade ak vybratý žiadateľ v tejto lehote neuzavrie s mestom nájomnú zmluvu, stráca nárok na uzavretie nájomnej zmluvy.

     (2) Na písomný návrh nájomcu, ktorý bol mestu doručený najneskôr dva mesiace pred uplynutím doby nájmu, mesto s nájomcom uzavrie nájomnú zmluvu na neurčitý čas za predpokladov, že do ukončenia doby nájmu spĺňa podmienky podľa § 3 ods. 1 písm. c) s výnimkou hornej hranice príjmu a písm. d), počas predchádzajúceho nájomného obdobia nebol v omeškaní s mesačnými zálohovými platbami viac ako jeden kalendárny mesiac, a na prenajatom byte vo vlastníctve mesta v hybridnom dome vykonal na vlastné náklady také zmeny, že sa byt vo vlastníctve mesta v hybridnom dome stal spôsobilým  na bývanie, resp. prenajatý byt vo vlastníctve mesta v hybridnom dome zrekonštruoval vykonaním opráv tohto bytu a výmeny, resp. doplnenia jeho zariadenia a vybavenia, pričom oprávnené náklady presiahnu aspoň 10 násobok minimálnej mzdy platnej v čase podania prvej žiadosti. Mesto posudzuje spĺňanie podmienok na základe predložených hodnoverných dokladov a preverenia fyzického stavu bytu vo vlastníctve mesta v hybridnom dome. 

- 5 -

Druhý diel
Nájom užívaných  bytov vo vlastníctve mesta v hybridných  domoch

§ 8
Podmienky prenájmu užívaných bytov
vo vlastníctve mesta v hybridných domoch

     Byt vo vlastníctve mesta v hybridnom dome, ktorý je užívaný podľa § 2 písm. b) mesto prenajme užívateľovi na jeho žiadosť,  ak ku dňu podania žiadosti spĺňa všetky nasledovné podmienky:
a) uhradil celkový nedoplatok súvisiaci s užívaním  bytu, ktorý eviduje správca; úhradou celkového nedoplatku sa pre účely tohto nariadenia rozumie úhrada istiny, príslušenstva istiny, ktoré vzniklo oneskorenou úhradou istiny a úhrada účelne       vynaložených nákladov súvisiacich s vyhotovením, doručením výpovede z nájmu bytu, vymáhaním vzniknutých nedoplatkov, prípadne vyprataním a vyčíslením celkového nedoplatku,
b)  súdne konanie o vypratanie bytu nie je právoplatne ukončené,
c) od uzavretia pôvodnej nájomnej zmluvy, on ani žiaden člen jeho spoločnej domácnosti, nie je a nebol vlastníkom alebo nájomcom rodinného domu, bytu alebo inej nehnuteľnosti určenej na trvalé bývanie a nemá ani nemal doživotné právo užívania takýchto nehnuteľností, za predpokladu, že  byt riadne užíva.

§ 9
Uzatváranie nájomnej zmluvy

     (1) Ak užívateľ v čase podania žiadosti spĺňa podmienky podľa § 8, mesto do dvoch  mesiacov od doručenia žiadosti uzatvorí s užívateľom nájomnú zmluvu na určitý čas v trvaní troch rokov. V prípade, ak užívateľ v tejto lehote neuzavrie s mestom nájomnú zmluvu, stráca právo na uzavretie nájomnej zmluvy podľa týchto pravidiel.  

   (2) Na písomný návrh nájomcu, ktorý do ukončenia doby nájmu dohodnutého podľa  ods. 1 spĺňa všetky podmienky podľa § 8,  počas predchádzajúceho nájomného obdobia nebol v omeškaní s mesačnými zálohovými platbami viac ako o jeden kalendárny mesiac, a ktorého návrh bol mestu doručený najneskôr dva  mesiace pred uplynutím doby nájmu, mesto predĺži nájomnú zmluvu o tri roky. V prípade ak nájomca v tejto lehote neuzavrie s mestom nájomnú zmluvu stráca nárok na uzavretie nájomnej zmluvy podľa týchto pravidiel. 

     (3) Po uplynutí času,  o  ktorý  bol nájom bytu vo vlastníctve mesta v hybridných domoch  predĺžený,  mesto uzavrie s doterajším nájomcom nájomnú zmluvu na dobu neurčitú, ak počas predchádzajúceho nájomného obdobia nebol v omeškaní s mesačnými zálohovými platbami viac ako jeden kalendárny mesiac, návrh na uzavretie nájomnej zmluvy doručil mestu najneskôr dva mesiace pred uplynutím doby nájmu a do ukončenia doby nájmu spĺňa podmienky podľa § 8. V prípade ak nájomca v tejto lehote nepredloží  žiadosť o uzavretie nájomnej zmluvy, nájom mu zanikne uplynutím času, na ktorý bol nájom dohodnutý. 

- 6 -

T R E T I A   Č A S Ť

P R E C H O D É   A   Z Á V E R E Č N É    U S T A N O V E N I A

§ 10
Prechodné ustanovenia 

     Týmito  pravidlami sa riadia aj byty vo vlastníctve mesta  v hybridných domoch, u ktorých zanikol nájom predo dňom účinnosti týchto pravidiel a do dňa účinnosti týchto pravidiel neboli právne usporiadané. 

§ 11
Účinnosť

     Tieto pravidlá nadobúdajú účinnosť  15. mája 2012.

MUDr.  Richard Raši, PhD., MPH
primátor mesta Košice

Zverejnené: 9. mája 2012